തെരുവുവിളക്കുകള് കണ്ണടച്ചു പന്തം കൊളുത്തി യു.ഡി.എഫ് കൗണ്സിലര്മാര് പ്രതിഷേധിച്ചു പൊന്നാനി: തെരുവുവിളക്കുകള് മിഴിയടച്ചതോടെ പന്തം കൊളുത്തി വെളിച്ചം പകര്ന്ന് യു.ഡി.എഫ് കൗണ്സിലര്മാരുടെ പ്രതിഷേധം. തെരുവുവിളക്കുകള് കത്താത്തതില് പ്രതിഷേധിച്ച് നഗരസഭ കാര്യാലയത്തിന് മുന്നിലാണ് പന്തം കൊളുത്തി പ്രതിഷേധിച്ചത്. പൊന്നാനി നഗരസഭയിലെ എല്ലാ വാര്ഡുകളിലും തെരുവുവിളക്കുകള് കത്താതായിട്ട് മാസങ്ങള് കഴിഞ്ഞെങ്കിലും, തെരുവുവിളക്കുകളുടെ അറ്റകുറ്റപണികള് വൈകുന്നതില് പ്രതിഷേധിച്ചാണ് യു.ഡി.എഫ് കൗണ്സിലര്മാര് രംഗത്തിറങ്ങിയത്. ആഗസ്റ്റ് 15ന് പഴയ കരാര് കാലാവധി കഴിഞ്ഞിട്ടും, പുതിയ ടെണ്ടര് ക്ഷണിക്കാന് നഗരസഭ ഭരണ സമിതിവീഴ്ച വരുത്തിയതാണ് പൊന്നാനിയിലെ ഇരുട്ടിലാക്കിയതെന്നും കരാര് കാലാവധി കഴിഞ്ഞ് 40 ദിവസം പിന്നിട്ടിട്ടും, പുതിയ ടെണ്ടര് നല്കാത്തത് പൊതു ജനത്തോടുള്ള വെല്ലുവിളിയാണെന്നും യു.ഡി.എഫ് കൗണ്സിലര്മാര് ആരോപിച്ചു. അതേ സമയം നഗരസഭ പരിധിയില് തെരുവുനായ ശല്യം രൂക്ഷമായ സാഹചര്യത്തില് തെരുവുവിളക്കുകള് കത്താത്തത് വലിയ പ്രയാസമാണ് സൃഷ്ടിക്കുന്നത്. രാത്രികാലങ്ങളില് തെരുവുവിളക്കുകള് കത്താത്തതും, തെരുവുനായ ശല്ല്യവും മൂലം നാട്ടുകാര്ക്ക് പുറത്തിറങ്ങാവാത്ത സ്ഥിതിയാണ്. തെരുവുവിളക്കുകള് കത്തിക്കാനുള്ള നടപടികള് ഇനിയും വൈകിയാല് ശക്തമായ പ്രതിഷേധവുമായി രംഗത്തിറങ്ങുമെന്ന് യു.ഡി.എഫ് പാര്ലമെന്ററി പാര്ട്ടി ലീഡര് ഫര്ഹാന് ബിയ്യം പറഞ്ഞു. പന്തം കൊളുത്തി പ്രതിഷേധത്തിന് കൗണ്സിലര്മാരായ അനുപമ മുരളീധരന്, ആയിഷ അബ്ദു, മിനി ജയപ്രകാശ്, റാഷിദ് നാലകത്ത്, പ്രിയങ്ക വേലായുധന്, എം.പി ഷബീറാബി എന്നിവര് നേതൃത്വം നല്കി.